Tokie skaitmeniniai sprendimai kaip ryšių sistemos, dirbtinis intelektas ar kvantinės technologijos gali mūsų gyvenimą pagerinti daugeliu būdų. Tačiau skaitmeninių technologijų teikiama nauda turi kitą medalio pusę – riziką ir sąnaudas. Gyventojai nebemano kontroliuojantys to, kas vyksta su jų asmens duomenimis, ir vis dažniau tampa jų dėmesio reikalaujančių dirbtinio intelekto parinktų reklamų taikiniu. O kibernetinė kenkimo veikla gali kelti grėsmę mūsų asmeninei gerovei arba sutrikdyti mūsų ypatingos svarbos infrastruktūros objektų darbą ir kliudyti platesniems saugumo interesams.

Per ateinančius penkerius metus Komisija, siekdama užtikrinti skaitmeninius sprendimus, padėsiančius Europai savarankiškai siekti skaitmeninės transformacijos, nešančios naudą žmonėms ir atitinkančios mūsų vertybes, daugiausia dėmesio skirs trims veiksmų kryptims. Taip Europa įgis ir galimybę pasukti pasaulinius debatus nauja kryptimi.

Europa turi investuoti į junglumą, giliąsias technologijas ir žmogiškąjį kapitalą, taip pat į pažangiuosius energetikos ir transporto infrastruktūros objektus. Vien skaitmeninės infrastruktūros ir tinklų srityje ES investicijų deficitas siekia 65 mlrd. EUR per metus. Įgyvendinus reformas ir paspartinus investicijas į mokslinius tyrimus bei technologinę plėtrą ir techninį jų diegimą, kaupiamasis papildomas BVP augimas iki 2030 m. galėtų siekti 14 %. Spartesnis įgyvendinimas (pavyzdžiui, paspartinus investicijas ir priėmus priemones ne iki 2025 m., o iki 2022 m.) BVP augimą padidintų papildomais 3,2 % ir padarytų teigiamą poveikį darbo vietų kūrimui iki 2030 m.. Šio socialinio ir ekonominio postūmio Europa negali praleisti.

Skaitmeninėje ekonomikoje užtikrinti teisingumą – didelis iššūkis. Skaitmeniniame pasaulyje be sienų didžiąją dalį pelno iš vertės, sukuriamos duomenimis grindžiamoje ekonomikoje, gauna kelios įmonės, turinčios didžiausią rinkos dalį. Dažnai šis pelnas yra neapmokestinamas, nes jis gaunamas pagal pasenusias pelno mokesčio taisykles, todėl konkurencija iškraipoma. Dėl šios priežasties Komisija sieks spręsti apmokestinimo problemas, kylančias dėl ekonomikos skaitmeninimo.

Be to, Komisija planuoja atlikti sektoriaus tyrimą, orientuotą į šias naujas ir besiformuojančias rinkas, keičiančias mūsų ekonomiką ir visuomenę.

Skaitmeniniame amžiuje kaip niekad svarbu užtikrinti vienodas sąlygas didelėms ir mažoms įmonėms. Tai leidžia manyti, kad realiame gyvenime taikomos taisyklės – nuo konkurencijos, bendrosios rinkos ir vartotojų apsaugos taisyklių iki intelektinės nuosavybės, apmokestinimo ir darbuotojų teisių taisyklių – turėtų galioti ir internete. Vartotojai turi galėti pasitikėti skaitmeniniais produktais ir paslaugomis tiek pat kiek ir bet kuriais kitais produktais ir paslaugomis. Būtina skirti dėmesio pažeidžiamiausiems vartotojams ir užtikrinti saugumo teisės aktų taikymą, be kita ko, ir trečiųjų valstybių kilmės prekių atžvilgiu. Kai kurių platformų mastas tapo toks reikšmingas, kad jos gali faktiškai valdyti privačią prieigą prie rinkų, klientų ir informacijos. Turime užtikrinti, kad sisteminis tam tikrų interneto platformų vaidmuo ir jų įgyjama įtaka rinkoje nekeltų pavojaus mūsų rinkų sąžiningumui ir atvirumui.

Daugelis Europos įmonių, visų pirma MVĮ, skaitmeninius sprendimus įsisavina per lėtai, todėl nepakankamai naudojasi jų teikiamais privalumais ir praranda galimybes plėstis. Šią problemą Komisija sieks spręsti priimdama naują ES pramonės strategiją, kurioje bus nustatyti veiksmai, palengvinsiantys perėjimą prie labiau skaitmeninės, ekologiškos, žiedinės ir pasauliniu mastu konkurencingos ES pramonės. Ji apims ir strategiją, skirtą MVĮ – gyvybiškai svarbiai Europos ekonomikos daliai, kuriai dažnai trukdo įgūdžių stoka ar menkos galimybės gauti finansavimą ir prieigą prie rinkos.

- Vykdomas ES konkurencijos taisyklių tinkamumo skaitmeniniam amžiui vertinimas ir peržiūra (2020–2023 m.) ir sektoriaus tyrimas (2020 m.). - Skaitmeninių paslaugų teisės aktų rinkinyje Komisija toliau nagrinės ex ante taisykles siekdama užtikrinti, kad rinkos, kurioms būdingos didelės interneto platformos, turinčios didelį tinklo poveikį ir valdančios prieigą, išliktų teisingos ir konkurencingos novatoriams, įmonėms ir naujiems rinkos dalyviams. (2020 m. 4 ketv.) - - Pasiūlyti Pramonės strategijos teisės aktų rinkinį, kuriame būtų nurodyti įvairūs veiksmai, padedantys pereiti prie ekologiškos, žiedinės, skaitmeninės ir pasauliniu mastu konkurencingos ES pramonės, įskaitant MVĮ ir bendrosios rinkos taisyklių sugriežtinimą. - Sukurti patogiems, konkurencingiems ir saugiems skaitmeniniams finansams skirtą sistemą, be kita ko, apimančią pasiūlymus dėl teisės aktų, skirtų kriptoturto, finansų sektoriaus skaitmeniniam veiklos ir kibernetiniam atsparumui ir integruotos ES mokėjimų rinkos, palaikančios europines elektroninių mokėjimų paslaugas ir sprendimus, kūrimo strategijai (2020 m. 3 ketv.). - Komunikatas dėl verslo apmokestinimo XXI amžiuje, kurį rengiant bus atsižvelgta į pažangą, padarytą pagal Ekonominio bendradarbiavimo ir plėtros organizacijos (EBPO) rekomendacijas sprendžiant apmokestinimo problemas, kylančias dėl ekonomikos skaitmeninimo. - Parengti naują Vartotojų darbotvarkę, suteiksiančią vartotojams teisę priimti informacija pagrįstus sprendimus ir aktyviai dalyvauti skaitmeninės transformacijos procese (2020 m. 4 ketv.).

C.Atvira, demokratinė ir tvari visuomenė

Žmonės turi teisę naudotis technologijomis, kuriomis gali pasitikėti. Kas neteisėta realiame pasaulyje, turi būti neteisėta ir internete. Skaitmeninės technologijos ateities nuspėti negalime, tačiau Europos vertybės ir etikos taisyklės, taip pat socialinės ir aplinkos apsaugos normos turi galioti ir skaitmeninėje erdvėje.

Pastaraisiais metais Europa, nustačiusi standartizuotą Bendrąjį duomenų apsaugos reglamentą ir taisykles, skirtus interneto platformų ir įmonių bendradarbiavimui, rodė pavyzdį kuriant atvirą, teisingą, įtraukų ir į žmones orientuotą internetą. Komisija siekia apsaugoti Europos demokratiją ir ją grindžiančias vertybes, todėl toliau rengs ir įgyvendins novatoriškas ir proporcingas patikimos skaitmeninės visuomenės taisykles. Tokia skaitmeninė visuomenė turėtų būti visapusiškai įtrauki, teisinga ir visiems prieinama.

Šiomis aplinkybėmis labai svarbu griežtinti ir modernizuoti taisykles, taikomas skaitmeninėms paslaugoms visoje ES, siekiant patikslinti interneto platformų funkcijas ir atsakomybę. Neteisėtų, pavojingų ar suklastotų prekių pardavimo ir neteisėto turinio sklaidos problemą būtina spręsti internete tiek pat veiksmingai kiek realiame gyvenime.

Kad vartotojai galėtų pasitikėti internetiniu pasauliu, jiems taip pat reikia suteikti galimybę geriau valdyti savo duomenis ir tapatybę bei prisiimti už juos atsakomybę. Reikia aiškesnių skaidrumo, elgesio ir atskaitomybės taisyklių tiems, kas valdo prieigą prie informacijos ir duomenų srautų, taip pat veiksmingai užtikrinti galiojančių taisyklių laikymąsi. Prireikus prieigos prie tam tikrų elektroninių paslaugų žmonės turėtų galėti valdyti savo elektroninę tapatybę. Kad turėtų prieigą prie savo duomenų ir saugiai naudotųsi pageidaujamais produktais ir paslaugomis, tam nesijungdami prie nesusijusių platformų ir be reikalo nepateikdami savo asmens duomenų, vartotojai turi turėti visuotinai pripažįstamą viešąją elektroninę tapatybę (e. ID). Be to, europiečiams gali būti naudinga naudotis duomenimis ir tobulinant viešąjį bei privatųjį politikos formavimą.

Pasaulyje, kuriame dauguma viešų debatų ir politinės reklamos persikėlė į internetą, turime būti pasirengę imtis veiksmų, kad ryžtingai gintume savo demokratiją. Gyventojai pageidauja prasmingų atsakymų į klausimus, susijusius su mėginimais manipuliuoti informacine erdve, dažnai įgyjančiais tikslinių ir koordinuotų dezinformacijos kampanijų pavidalą. Europai būtinas didesnis būdų, kuriais informacija skleidžiama ir valdoma internete, skaidrumas. Patikima kokybiška žiniasklaida – demokratijos ir kultūrų įvairovės pagrindas. Į tai atsižvelgdama Komisija pristatys Europos demokratijos veiksmų planą ir konkretų žiniasklaidos bei garso ir vaizdo sektoriaus veiksmų planą.